TOJIKISTON RESPUBLIKASI YuK AVTOTRANSPORT VOSITALARI VA AVTOBUSLARINING O‘ZBEKISTON RESPUBLIKASI BOJXONA HUDUDI ORQALI O‘TGANLIGI UChUN YIG‘IMLARNI BIRXILLAShTIRISh TO‘G‘RISIDA

Davlatlar boshliqlarining 2001-yil dekabr oyida Toshkent shahrida bo‘lib o‘tgan uchrashuvida erishilgan kelishuvga muvofiq, yaxshi qo‘shnichilik munosabatlarini mustahkamlash, Tojikiston Respublikasi yuk avtotransport vositalari va avtobuslarining O‘zbekiston Respublikasi bojxona hududiga kirib kelishi va tranziti uchun yig‘imlar stavkalarini birxillashtirish maqsadida Vazirlar Mahkamasi qaror qiladi:
 1. 2002-yil 10-yanvardan boshlab Tojikiston Respublikasi har bir yuk avtotransport vositasi va avtobusning O‘zbekiston Respublikasi bojxona hududiga kirib kelganligi va tranziti uchun:
 bitta yuk avtotransport vositasi va avtobusdan — 130 AQSh dollariga;
 Tojikiston Respublikasining yuk avtotransport vositasi va avtobuslari O‘zbekiston Respublikasi hududida 3 sutkadan ortiq bo‘lganda har bir kun uchun — 70 AQSh dollari;
 O‘zbekiston Respublikasi hududi orqali yuk avtotransport vositasi va avtobusning uchinchi mamlakatlarga (MDH mamlakatlaridan tashqari) tranziti uchun — 90 AQSh dollariga teng miqdordagi summada milliy valyuta “so‘m”da yig‘imlar belgilansin.
 Bunda yig‘imlarni undirish milliy valyuta “so‘m”da naqd pulsiz shaklda yoki tijorat banklari tomonidan bevosita bojxona postlarida O‘zbekiston Respublikasi Markaziy bankining to‘lov kunidagi kursi bo‘yicha naqd pul shaklida amalga oshiriladi.
 2. Belgilab qo‘yilsinki, Tojikistonning avtotransport vositalaridan yig‘imlar undirish milliy valyuta “so‘m”da naqd pulsiz shaklda yoki tijorat banklari tomonidan bevosita bojxona postlarida O‘zbekiston Respublikasi Markaziy bankining to‘lov kunidagi kursi bo‘yicha naqd pul shaklida amalga oshiriladi, olingan mablag‘lar O‘zbekiston Respublikasi Vazirlar Mahkamasi huzuridagi Respublika yo‘l jamg‘armasi hisob raqamiga o‘tkaziladi.
 3. Quyidagilar:
 Vazirlar Mahkamasining 1999-yil 15-sentabrdagi 429-son qarorining 2-bandi;
 Vazirlar Mahkamasining 1999-yil 20-sentabrdagi 431-f-son farmoyishi 2-bandining Tojikiston Respublikasi yuk avtotransport vositalaridan undiriladigan yig‘imlar stavkalariga oid qismi o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R. R. Yunusov zimmasiga yuklansin.